FI Euroopan unionin virallinen lehti L 339/9

KOMISSION PÄÄTÖS,

tehty 22 päivänä lokakuuta 2004,

korvamerkkien kiinnittämisen määräajan pidentämisestä Alankomaissa luonnonsuojelualueilla pidettävien tiettyjen nautaeläinten osalta

(tiedoksiannettu numerolla K(2004) 4013)

(Ainoastaan hollanninkielinen teksti on todistusvoimainen)

(ETA:n kannalta merkityksellinen teksti)

(2004/764/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon nautaeläinten tunnistus- ja rekisteröintijärjestelmän käyttöönottamisesta sekä naudanlihan ja naudanlihatuotteiden pakollisesta merkitsemisestä ja neuvoston asetuksen (EY) N:o 820/97 kumoamisesta 17 päivänä heinäkuuta 2000 annetun Euroopan parlamentin ja neuvoston asetuksen (EY) N:o 1760/2000 (1) ja erityisesti sen 4 artiklan 2 kohdan,

ottaa huomioon Alankomaiden pyynnön,

sekä katsoo seuraavaa:

(1) Alankomaat on käytännön vaikeuksien vuoksi pyytänyt korvamerkkien kiinnittämistä tiettyihin luonnonsuojelualueilla pidettäviin nautaeläimiin koskevan määräajan pidentämistä kahdeksitoista kuukaudeksi.

(2) Kyseisiä eläimiä pidetään ensi sijassa luonnonsuojelu- ja maisemanhoito- eikä tuotantotarkoituksiin. Niitä pidetään laajaperäisen kotieläintuotannon olosuhteissa, ja ne kasvatetaan vapaina siten, että vasikat ovat aina lähellä emäänsä.

(3) On perusteltua ottaa huomioon Alankomaiden pyyntö edellyttäen, että korvamerkkien kiinnittämistä koskevan määräajan pidentäminen ei vaikuta nautaeläimiä koskevan Alankomaiden tietokannan sisältämien tietojen laatuun eikä nautaeläimiä siirretä ilman, että niihin on kiinnitetty korvamerkki.

(4) Jos eläimiin ei ole kiinnitetty korvamerkkiä ennen kuuden kuukauden ikää, emän tunnistaminen olisi varmistettava dna-testin avulla. Kun tämä lisätakuu otetaan huomioon, korvamerkkien kiinnittämistä koskeva määräaika saisi olla enintään kaksitoista kuukautta.

(5) Poikkeus olisi tiukasti rajattava niihin muutamiin tiloihin, joille on määriteltyjen perusteiden mukaisesti erikseen annettu lupa toimia luonnonsuojelualueina, ja kun asiasta on ilmoitettu komissiolle.

(6) Alankomaiden viranomaiset sitoutuvat olemaan soveltamatta tätä poikkeusta nautaeläinten tunnistus- ja rekisteröintijärjestelmään.

(7) Tässä päätöksessä säädetyt toimenpiteet ovat Euroopan maatalouden ohjaus- ja tukirahaston komitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Alankomaat saa pidentää enintään kahdeksitoista kuukaudeksi asetuksen (EY) N:o 1760/2000 4 artiklan 2 kohdassa säädetyn määräajan korvamerkkien kiinnittämiseksi tietyillä luonnonsuojelualueilla pidettäviin vasikoihin edellyttäen, että kaikki tässä päätöksessä vahvistetut edellytykset täyttyvät.

Tämä pidennys ei saa vaikuttaa nautaeläimiä koskevan atk-pohjaisen tietokannan sisältämien tietojen laatuun.

2 artikla

1. Edellä 1 artiklassa säädetty pidennys myönnetään, jos kaikki 2–5 kohdassa säädetyt edellytykset täyttyvät.

2. Eläinten on täytynyt syntyä luonnonsuojelualueella, jonka toimivaltainen viranomainen on hyväksynyt 3 artiklan mukaisesti.

3. Kunkin vasikan syntymästä on ilmoitettava toimivaltaiselle viranomaiselle siinä määräajassa, joka Alankomaiden on vahvistettava asetuksen (EY) N:o 1760/2000 7 artiklan 1 kohdan mukaisesti.

4. Korvamerkit on kiinnitettävä, ennen kuin vasikat ovat kahdentoista kuukauden ikäisiä.

5. Eläimet eivät missään tapauksessa saa lähteä luonnonsuojelualueelta ennen korvamerkkien kiinnittämistä.

6. Jos vasikoille kiinnitetään korvamerkit vasta sen jälkeen, kun ne ovat täyttäneet kuusi kuukautta, emän tunnistaminen on varmistettava dna-testillä silloin, kun korvamerkit kiinnitetään.

3 artikla

1. Toimivaltainen viranomainen voi hyväksyä luonnonsuojelualueet tämän päätöksen tarkoittamassa mielessä, jos ne täyttävät seuraavat edellytykset:

a) Luonnonsuojelualue on tila, jolla eläimiä pidetään ensi sijassa luonnonsuojelu- ja maisemanhoitotarkoituksessa.

b) Luonnonsuojelualueen pinta-ala on vähintään 100 hehtaaria.

c) Karjan tosiasiallinen tiheys on vuotuisena keskiarvona vähemmän kuin 0,5 yli kahdentoista kuukauden ikäistä eläintä hehtaaria kohden.

d) Eläimiä pidetään laajaperäisen kotieläintuotannon olosuhteissa ja kasvatetaan vapaina siten, että vasikat ovat lähellä emäänsä.

2. Nautaeläimiä koskevaan atk-pohjaiseen tietokantaan kirjatuissa tiedoissa on selkeästi ilmoitettava tilan asema hyväksyttynä luonnonsuojelualueena, jolle on korvamerkkien kiinnittämisen osalta myönnetty pidennys.

3. Toimivaltaisen viranomaisen on annettava komissiolle tiedoksi luettelo niistä luonnonsuojelualueista, jotka on hyväksytty 1 kohdan mukaisesti.

4 artikla

Tämä päätös on osoitettu Alankomaiden kuningaskunnalle.

Tehty Brysselissä 22 päivänä lokakuuta 2004. Komission puolesta David BYRNE Komission jäsen

(1) EYVL L 204, 11.8.2000, s. 1.